تسجيل الدخول باستخدام حسابك مع
الشيخ زايد, القاهرة, مصر.
لينوز: مطعم إيطالى كلاكيت ثاني مرة فى أركان مول
الحقيقة أن كل مكان له مميزاته وعيوبه، لكن عامة إحنا اتبسطنا فى الفرع الجديد للمطعم الإيطالى اللى فريق عمله كان ودود معانا جدًا وعوضنا عن اللخبطة اللى حصلت فى الطلب اللى هـ نذكرها بالتفصيل دلوقت.
بعد ما اختارنا مكان الجلوس فى المنطقة الخارجية (للى مش عارف طبيعة المطاعم والكافيهات فى أركان مول كلها فيها مكان للجلوس مغلقة ومفتوحة) لأن المكان هناك معروف بنسيم الهواء المنعش اللى حتى لو فى وسط القاهرة بـ يكون حر هـ تلاقى الجو هناك لطيف وهواءه عليل، المنيو مش غريبة علينا طبعًا لكن واجهتنا نفس مشكلة المرة اللى فاتت فى نطق أسماء الأطباق باللغة الإيطالية، واستحالة تطلبها بالاسم من غير ما تقرأ وصف مكونات الطبق الأول لأنك مش هـ تفهم الطبق ده إيه، المهم اختارنا فيليتو ألا جريجليا (89 جنيه) وهو شريحة فيليه بيف مشوي مع صوص الليمون اللى اختارناه وبـ ينزل معاه خضار مشوي وبطاطس محمصة أو مشوية، كمان طلبنا لازانيا فريسكو (45 جنيه)، وسكالوبين ألا ميلانيز (74 جنيه) وهو عبارة عن سكالوب مقلى وعليه شرائح جبنة وتركي ومعاها باستا اللى اختارناها بيننا وبصوص أبيض (أنت اللى بـ تختار نوع الباستا والصوص).
نزل لنا زجاجة مياه معدنية كبيرة (12 جنيه)، طلبك بـ يزيد عليه 12% خدمة و10% ضريبة، فيه حاجة اكتشفناها فى الشيك بعد ما مشينا اسمها Ex.meet بـ 10 جنيه بس إحنا مش فاهمين دي بتاعة إيه! الأكل اتأخر شوية رغم أنهم قالوا فاضل 20 دقيقة، حصلت حاجة غريبة أنهم سألونا عاوزين صوص أبيض ولا أحمر مع طبق الفيليتو ألا جريجليا رغم أن نازل معاه خضار!
لما جاء الأكل اللى كان شكله شهي جدًا اكتشفنا هما سألونا على موضوع الصوص ليه، لقينا نازل باستا مع البيف بدل الخضار والبطاطس، ولما سألنا الجرسونة اللطيفة اللى كانت معانا أن مش ده اللى مكتوب فى المنيو رجعت للمطبخ وقالت لنا أنهم آسفين على الخطأ وهـ ينزلوا لنا الخضار فى أقرب وقت بجانب الباستا كمان، كانت حركة حلوة منهم، وجاءوا كمان بعد ما خلصنا وسألونا على رأينا فى الأكل ولو فيه مشاكل، خدمة تمام.
الأكل كان تمام جدًا، الخضار كان مولع (مش سخن بس) وكان شهي وطازج، صوص الليمون كان خرافة وحطيناه على كل حاجة أكلناها تقريبًا، البيف كان محتاج شوية تسوية صغيرة لكن كان تحفة، اللازانيا كانت وهمية وسخنة جدًا، الصوص والبشاميل كانوا جامدين، السكالوب برضه ما يقلش حلاوة، الباستا كانت محتاجة تتطرى شوية لكن كان طعمها حلو برضه.
مسك الختام –واللى دخلنا اختارناه بنفسنا من ثلاجة العرض- تارت كوفى أند مارس (29.95 جنيه) اللى كان جامد جدًا بصوص الشوكولاتة وقطع المارس والكريمة، اتمزجنا.
"لينوز" مكان لطيف وخدمة كويسة وأطباق فى الجون.. مع شوية تضبيط مش هـ يقل حلاوة عن فرع الزمالك لأن كان غريب برضه لما لقينا نمرة تليفون فرع الزمالك فى الشيك بتاعنا!.. لو عاوز تعرف تفاصيل أكثر زور صفحتهم على الفيسبوك.
لاشك أن معظم الشعب المصري بـ يتفق على حاجة وهو حبه للمطبخ الإيطالي، فتقريبًا معظمنا إن ما كانش كلنا بـ نحب البيتزا بأنواعها المختلفة والمكرونة وغيرها من الأكل الإيطالي المعروف، وده أكيد اللي بـ يشجع معظم أصحاب المطاعم الجديدة أنهم يتجهوا للأكل الإيطالي علشان يجذبوا أكبر عدد من الزوار.
مع افتتاح مطعم إيطالي جديد اسمه "فرناندوز – Fernandos" في شارع فؤاد في إسكندرية مع بداية 2016 -تحديدًا يوم 7 يناير- قررنا أننا نجربه، بالذات لما لقينا إقبال كبير من السكندريين عليه.
كان أول سؤال اتسألناه لما رحنا إذا كانت دي أول زيارة لنا ونحب نقعد في مكان المدخنين ولا غير المدخنين، اختارنا الأخير اللى مكانه في الدور العلوى، انطباعنا الأول عن المكان أنه مختلف في تصميمه، كل الحوائط محطوط عليها رسومات لأشهر الأماكن في إيطاليا زي برج بيزا المائل والمدرج الروماني (الكولوسيوم) وغيرها، وأكيد ده علشان يعيش زوار الكافيه في الجو الإيطالي، بـ يغلب الخشب على الديكورات في الترابيزات والكراسي، والأعمدة معمولة على شكل الطوب الأحمر.
في الدور اللي تحت موجود في النصف مجموعة من الترابيزات الصغيرة والكراسي الخشب وعلى الجوانب الكنب الجلد اللي ظهره معمول بالخشب وفوقهم الإضاءات اللي نازلة من السقف، بس إحنا كنا شايفين أنها قريبة زيادة عن اللزوم من اللي قاعدين، وفيه ركن عاملينه لجوه شوية في الدور اللي تحت فيه ترابيزات وكراسي فرفورجيه أبيض وزجاج ملون على حائط من الركن، نعتقد أنها مخصصة للعائلات أو للمجموعات الكبيرة.
الدور العلوى بـ تطلعه عن طريق سلم خشب معمول من الجوانب بالزجاج، فوق بقى عاملين ستايل مختلف، حاطين ترابيزات من البلاستيك الجامد على شكل مرجيحة، وبرضه فيه مجموعة ترابيزات صغيرة من الخشب، ده بجانب أنهم عاملين فوق ركن للأطفال علشان يلعبوا فيه، بالإضافة لزرع أخضر صناعي معلق على معظم حوائط الكافيه.
طبعًا إحنا قعدنا على الكراسي المرجيحة وجابوا لنا المنيو على طول.. أسماء الأطباق مكتوبة بالإيطالي مع الإنجليزي بس وصف الأكلات نفسها كاتبينه بالإنجليزي والعربي، عندهم المقبلات مختلفة زي شرايح السلامون المدخن، الجمبري مع كاليماري، بروسكيتا الطماطم، بلح البحر بالتوابل الإيطالية، وحاجات ثانية بـ تبدأ أسعارهم من 15: 78 جنيه، وجزء الشوربات زي شوربة الفراخ، الصياد، مينسترون بـ تتراوح أسعارها من 14: 37 جنيه.
في السلاطات موجود سيزر بالجمبري أو بالفراخ، سلاطة المشروم، تفاح مع الكرفس ودي أسعارها من 25: 48 جنيه، أما الأطباق الرئيسية زي أطباق الباستا منها اللازانيا وفيتوتشيني وسباجيتي اللي معمولين بطرق مختلفة وأسعارهم بـ تبدأ من 30: 58 جنيه، وأطباق البيتزا اللي بالجمبري والفراج واللحوم والسلامون والخضار والجبن أسعارها من 27: 60 جنيه، بالإضافة لأطباق الأرز واللحوم والفراخ والأسماك والساندويتشات اللي بـ تتراوح أسعارها من 29: 85 جنيه، وطبعًا ما نسيوش في المنيو أنهم يعملوا جزء لوجبات الأطفال اللي فيها وجبات زي الهوت دوج والبرجر والناجتس والباستا والبيتزا أسعارها من 20: 28 جنيه.
ولأننا كنا محتارين فساعدتنا واحدة من الجرسونات واقترحت أننا ناخد باستا بالجمبري أو بالفراخ، فأخذنا طبق فيتوتشيني بالجمبري (58 جنيه) وهو عبارة عن كمية معقولة من الباستا الفيتوتشيني معمولة بالصوص الأبيض ومعاها جمبري، على الرغم من أننا طلبنا الجمبري مع الجرجير لكن جابوه بقطع الخرشوف اللي ما كانتش كثيرة بالنسبة لكمية الباستا، وطلبنا كمان طبق فيتوتشيني بقطع الفراخ (37 جنيه) برضه بالصوص الأبيض وكانت كمية قطع الفراخ كويسة معاه، لكن المشكلة أن الملح كان قليل في الباستا واضطرينا نزود شوية ملح، لكن الأكل ما اتأخرش خالص علينا يعني أقل من ربع ساعة بعد ما طلبنا.
طبعًا ما كانش ينفع نفوت أطباق الحلويات من غير ما نذوقها، ولقينا في المنيو تارت وبراونيز وأوريو وكريب وتيرامسيو اللي بـ تتراوح أسعارهم من 20: 31 جنيه، فـ طلبنا أوريو مادنيس (29 جنيه) اللي كان معمول بشكل مختلف، كانوا حاطين جنب الأوريو والآيس كريم وحدات أوريو تحتها كريمة بندق ومعاها صوص شوكولاتة سايحة، كمان منيو المشروبات عندهم كبير، سواء مشروبات سخنة أو ساقعة واللي أسعارها بـ تبدأ من 9: 29 جنيه، فاقترحت البنت علينا أننا نجرب عصير الرمان (17 جنيه) اللي جابوه في شفشق صغير ومعاه كوباية فاضية فـ كانت كميته كبيرة وطعمه مضبوط.
على الرغم أن أسعار "فرناندوز" أغلى من مطاعم ثانية في نفس المستوى، إلا أننا أكيد هـ نروح ثاني علشان نذوق أطباق ثانية، خاصة مع الخدمة اللطيفة والديكور الجميل.
Loading...